Умарбек Алымбеков

Алымбеков Умарбек Жыгаччы. 1966-ж. Кочкор районундагы Чолпон айылында төрөлгөн.

Бишкектеги № 19 элдик көркөм кол өнөрчүлүк кесипчилик-техникалык окуу жайын бүткөн. «Кыял» Бирикмесинин Ысык-Көл шаарындагы филиалында узанат. 1991-жылдан Кыргызстан Эл чеберлер союзунун мүчөсү.  Умарбек ашкана кырма идиштеринен сырткары үй ичиндеги буюм-тайымдарын, сандык, ала бакан, тогуз коргоол өңдүүлөрдү кармайт. Анын жүк (төө) сандыгынын үлгүсүндө салттуулукту сактоо менен автордук чыгармачылык бар. Жыгачты, фанераны көлөкө жайда табы менен кургатат да, жердикке карата анын көлөмүн аныктайт. Кир көтөрүмдүү болушка жыгачты кара күрөң боёкко алат. Устанын чеберчилиги сандыктын мандайкы бетине урган шөкөттөрүнөн баамдалат. Мында ал жука ак калайдын тазасын тандайт. Ara түшкөн кооздук «мүйүз оюмдарынын» түрлөрүн элестетип, бир көркөм көчөт менен экинчи көркөм көчөт жумуруланат. Чабылган датчалбас ак калайдын борбордук бөлүгү менен жээк бөлүгү жиксиз уланат. Жыгаччынын жараткан жаңычыл үлгүлөрү көркөм кеңештен ийгиликтүү өтүп, өнөркананын чебер аткаруучулары көп нускалоодо. Эмгеги баттамада. Катышкан көргөзмөлөрү, кароо-сынактары жана алган сыйлыктары 1987-ж. Улуу Октябрь Социалисттик революциясынын 70 жылдыгына карата «Элдик чеберлердин республикалык кароо-сынагы». Сандыгы үчүн «Кыял» элдик көркөм кол өнөрчүлүк Бирикмесинин, Кыргыз ССР Маданият министрлигинин Ардак грамоталары; 1991 ж. «Кыргызстан Эл чеберлер союзунун уюштуруу көргөзмөсү». Жыгач буюмдары коюлган.

Колдонулган адабияттар
Акматалиев A. Кыргыздын уз-усталары: Антология/Башкы ред. А. Карыпкулов; сүрөтчүлөрү Д. Чочунбаева, Г. В. Половникова. — Б.: КЭнин Башкы редакциясы, 1997, — 240 б. ISBN 5-89750-080-0

Категория:Инсандар:Кыргызстан